এবারে চল ক্রিকেটের কথায় আসি। বিভিন্ন খবরের মধ্যে ভারতীয় ক্রিকেটের জন্য সবচেয়ে উল্লেখযোগ্য ঘটনাটা হয়তো ঘটল বছরের একদম শেষের দিকে। অস্ট্রেলিয়াতে চার টেস্টের সিরিজ চলাকালীন হঠাৎ করে টেস্ট ক্রিকেট থেকে অবসর নিয়ে বসলেন মহেন্দ্র সিং ধোনী। ক্যাপ্টেন হিসেব টেস্টে এমনিতে ধোনীর রেকর্ড খুব একটা ভাল নয়, বিশেষ করে বিদেশের মাঠে। টেস্ট ক্রিকেট থেকে সরে গিয়ে ধীরে হীরে তিনি যে একদিনের ক্রিকেট আর টি-২০ এর দিকে বেশী মনোনিবেশ করবেন সেটা প্রত্যাশিতই ছিল। কিন্তু তৃতীয় টেস্টের পর সিরিজের মাঝেই যে এমন ঘটবে সেটা অনেকেই ভাবেনি। ২০০৮ সালে প্রথম ক্যাপ্টেন হওয়ার পর মোট ৬০ টা টেস্টে অধিনায়কত্ব করেছেন মহেন্দ্র সিং ধোনী।